እቲ ጸረ-ክርስቶስ መን እዩ፧ (ዳን 7ን ራእ 13ን)

ኣብቲ ዝሓለፈ 3ይ ክፋል መጽናዕትና፡ ትንቢት ዳንኤል 7 ጀሚርና ኔርና። ኣርባዕተ ዓበይቲ ኣራዊት፡ ካብ ባሕሪ ዝወጹ፡ ንዝተፈላለዩ መንግስትታት ከምዘመልክቱ ውን ኣጽኒዕና። ልክዕ ከምቲ ቃል ኣምላኽ ዝብሎ ድማ ኣርባዕቲአን መንግስትታት መጺኤን ከምዝሃለፋ ርኢናየን ኔርና። ነዚ ሎሚ ነጽንዖ መታን ክሕግዘና እምበኣር ቁሩብ ክንደግም ኢና። እቲ 1ይ ኣንበሳ ዝመስል መንግስቲ ባቢሎን (605-538 ቅ.ል.ክ)፡ 2ይ ንድቢ ዝመስል መንግስቲ ሜዶንን ፋርስን (538 - 331 ቅ.ል.ክ)፡ 3ይ ንነብሪ ዝመስል መንግስቲ ግሪኽ (331 - 168 ቅ.ል.ክ)፡ እቲ 4ይ ኣራዊት ኣብ ምድሪ ንዕኡ ዝመስል ዘይተረኽበ፡ ንመንግስቲ ሮም ከምዘመልክት ካብ ቃል ኣምላኽ ኣጽኒዕና ኔርና (168 ቅ.ል.ክ - 476 ድ.ል.ክ)። ካብቲ ራብዓይ ኣራዊት መንግስቲ ሮም ድማ ዓሰርተ ኣቅርንቲ ከምዝወጻ ርኢና ኔርና። እዘን ዓሰርተ ኣቅርንቲ እዚኣተን ንዓሰርተ መንግስትታት የመልክታልና። ዳን 7፡24 ርአ። እዚ ድማ ሮም ኣብ 476 ድ.ል.ክ ምስ ወደቀት፡ ልክዕ ኣብ ዓሰርተ መንግስትታት ተመቃቀለት። ታሪኽ ድማ ነዚ የረጋግጸልና! መን ምዃነን እምበኣር ደጊምና ንርአ።

ጀርመን (Alemani)፡ ስዊዘርላንድ (Burgundians)፡ ፈረንሳ (Franks)፡ ጥልያን (Lombards)፡ እንግሊዝ (Anglo-Saxons)፡ ፖርቱጋል (Suevi)፡ ስጳኛ (Visigoths)፡ ሄሩሊ፡ ቫንዳልስ፡ ኦስትሮጎትስ ይበሃላ ነበራ።

ኣብ ዳን 7፡8 "ኣነ ነቶም ኣቕርንቲ ኤስተብህለሎም ነበርኩ፡ እንሆ ኸኣ፡ ኣብ ማእከሎም ንእሽቶ ኻልእ ቀርኒ ወጸ፡ ካብቶም ቀዳሞት ኣቕርንቲ ድማ ሰለስተ ኣብ ቅድሚኡ ተመንቈሱ። እንሆውን እዚ ቐርኒ እዚ ዓይኒ ሰብ ዚመስል ዓይንን ዓብዪ ነገር ዚዛረብ ኣፍን ነበሮ።" ይብል። ልክዕ ከምዚ ቃል ኣምላኽ ዝብሎ ድማ እታ ንእሽቶ ቀርኒ ምስ ወጸት ንሰለስት ካብቶም 10 ኣቅርንቲ (መንግስትታት) መንቆሰትን ኣጽነተትን። ታሪኽ ውን ሄሩሊ፡ ቫንዳልስ፡ ኦስትሮጎትስ ከምዝጸነቱ ይሕብረና።

እሞ እዛ ንእሽቶ ቀርኒ መን እያ፧ ናታ ዝኾነ እንታይ መለለይ ባህርያት ኣብ ቃል ኣምላኽ ንረክብ፧ ከመኡ'ውን ምስቲ ቀዳማይ ኣራዊት ኣብ ራእይ 13 ዘሎ ከመይ ኣቢላ ሓደ ትኸውን፧ (ንኣፍልጦና ኣብ ራእይ 13 ክልተ ኣራዊትን ሓደ ገበልን ተጠቂሶም ይርከቡ።)

1. ዳንኤል 7፡8 እታ “ንእሽቶ ቀርኒ” ኣብ ማእከል እተን ዓሰርተ ኣቅርንቲ ከም ትትንስእ ይነግረና። እተን 10 ኣቅርንቲ ማለት 10 መንግስትታት ሮም፡ ሮም ኣብ 476 ድ.ል.ክ ምስ ወደቀት መጻ። ስለዚ ናይታ ንእሽቶ ቀርኒ ድሕሪ 476 ድ.ል.ክ ክኸውን ኣለዎ። ከምኡውን ኣብ ማእከል መንግስታት ኤውሮጳ እትወጽእ ክትከውን ኣለዋ።

ራእይ 13፡1,2 ድማ ብዛዕባ እቲ ቀዳማይ ኣራዊት ከምዚ ይብል፡ "ዓሰርተ ቐርንን ሾብዓተ ርእስን፡ ኣብቲ ኣቕርንቱ ኸኣ ዓሰርተ ዘውዲ፡ ኣብቶም ኣራእሱውን ስማት ጸርፊ ዘለዎ ኣራዊት ካብ ባሕሪ ኺወጽእ ከሎ ርኤኹ። እቲ ዝርኤኽዎ ኣራዊት ከኣ ነብሪ እዩ ዚመስል፡ ኣእጋሩ ኸም ናይ ድቢ፡ ኣፉውን ከም ኣፍ ኣንበሳ እዩ። እቲ ገበል ድማ ሓይሉን ዝፋኑን ብዙሕ ስልጣንን ሃቦ።" ነዚ ኹሉ በብሓደ ከነጽንዖ ግዜ የብልናን። ግን ኣስተውዕል፡ ከምቲ ኣብ ዳን 7፡ ኣርባዕተ ዓበይቲ ኣራዊት ካብ ባሕሪ ዝወጹ ዝረኤና፡ እዚ ኣራዊት ካብ ባሕሪ ወጸ። ከምኡውን ከምቶም ኣብ ዳን 7 ዝርኤናዮም፡ እዚ ኣራዊት ናይ ኩላቶም መልክዕ ሒዙ ይርከብ። ስልጣኑውን ካብቲ ገበል ተቀበለ። ገበል ንሰይጣን የመልክት - ራእ 12፡7-9 ርአ። ከምኡውን ገበል ንመንግስቲ ሮም የመልክተልና ኢዩ። ከመይሲ ኣብ ራእ 12 ከነጽንዕ ከሎና ሰይጣን፡ እቲ ገበል፡ ንሮም ተጠቂሙ እዩ ንየሱስ ዝቀተሎን ነታ ማሕበር ክርስቶስውን ዘጥቅዓን። ስለዚ ገበል ብቀዳማይ ንሰይጣን ብኻልኣይ ትርጉሙ ድማ ነታ ኣሮማዊት ሮም የመልክት።

2. ዳንኤል 7፡21,25 - እታ “ንእሽቶ ቀርኒ” ምስቶም ቅዱሳን ውግእ ከምትገብርን ከምትስዕሮምን ይነግረና። ከምኡውን ንዘመንን ዘመናትን ፈረቓ ዘመንን እቶም ቅዱሳን ኣብ ኢድ እዛ ንእሽቶ ቀርኒ ከምዝወድቁ ቃል ኣምላኽ ይዛረብ። ራእይ 13፡5,7 ድማ እቲ “ኣራዊት” ምስቶም ቅዱሳን ይዋጋእ ይብል። ከምኡውን ን42 ወርሒ ስልጣን ከምዝተዋህቦ ይነግረና።

መግለጺ፡ ስለዚ መንፈሳዊትን ፖለቲካውን ስርዓት እያ ማለት እዩ። ኣምልኾውን ትሓትት - ራእ 13፡3,8 ርአ። ኣብ ቃል ኣምላኽ ሓንቲ ወርሒ 30 መዓልትታት ኣለዋ። ኣብቲ ብዛዕባ ማይ ኣይሂ ዘሎ ዘፍ 6,7,8 ምዕራፋት ርአ። ካብኡ ድማ ጸብጽቦ። ኣብ ናይ ኣይሁድ ካለንዳርን፡ ኣብ ኢትዮጵያን ኤርትራን ዘለዉ ተዋህዶ ዝጥቀሙሉ ኣውደ-ኣዋርሕ ብምርኣይንውን እቲ መጽሓፍ-ቅዱሳዊ ኣቆጻጽራ ኣዋርሕ ክንመሃሮ ንኽእል ኢና። ስለዚ ሓንቲ ወርሒ 30 መዓልታት እንተ ኣለዋ እምበኣር፡ 42 ወርሒ 1260 መዓልታት ኣለዋኣ። ከምኡውን ኣብ ራእ 12፡6,14 እቲ ዘመንን ዘመናትን ፈረቃ ዘመንን ምስ 1260 መዓልታት ሓደ ከምዝኾነ የረድኣና። ዘመንን ዘመናትን ፈረቃ ዘመንን ዝብል ኣብቲ ናይ እብራይስጢ ቋንቋ ምስ እንርእዮውን 1260 መዓልታት እዩ ዘመልክት። ስለምንታይ ተርጎምቲ መጽሓፍ-ቅዱስ ከምኡ ኢሎሞ ግን ኣይፈልጥን እየ። ስለዚ እቲ ገበል -ሰይጣን- ናይ ራእ 12፡ እታ ንእሽቶ ቀርኒ ኣብ ዳን 7 ዘላ፡ ከምኡውን እቲ ቀዳማይ ኣራዊት ኣብ ራእይ 13 ዘሎ ነታ ቤተክርስትያን ማሕበር ኣምላኽ ንዘመንን ዘመናትን ፈረቃ ዘመንን ማለት ን1260 መዓልትታት ኣሳጎጉዋ። ኣብ ትንቢት ድማ ሓንቲ መዓልቲ ሓንቲ ዓመት ተመልክት። ዘሁ 14፡34; ህዝ 4፡6 ርአ። ሰልዚ እቲ በዛ ንእሽቶ ቀርኒ ኾነ በቲ ኣራዊት፡ ንቅዱሳን ምስጓግን ምቅታልን ን1260 ዓመታት ከምዝኾነ ንርዳእ።

3. ዳንኤል 7፡8,25 - እታ “ንእሽቶ ቀርኒ” "ዓብይ ነገር ዝዛረብ ኣፍ" ከምዝነበራ፡ ከምኡውን “ኣብቲ ልዑል ከኣ ናይ ትዕቢት ቃል” ትዛረብ ይብል። እዚ ኣንጻር ኣምላኽ ዝኾነ ጸርፊ የመልክት። ራእይ 13፡6 ድማ ብዝዕባ እቲ ኣራዊት፡ "ንምጽራፍ ኣምላኽን ንስሙን ንማሕደሩን ነቶም ኣብ ሰማይ ዚነብሩውን ኪጸርፎም ኣፉ ኸፈተ" ይብለና። ኣብ ራእይ 13፡1 "ኣብቶም ኣራእሱውን ስማት ጸርፊ" ከምዘለዎ ይነግረና። ግናኸ ብመጽሓፍ-ቅዱስ መሰረት ንኣምላኽ ምጽራፍ እንታይ ማለት እዩ፧

ሀ) ኣብ ዮሃ 10፡30 የሱስ "ኣነን ኣቦን ሓደ ኢና" በለ። ኣይሁድ ድማ ብዳርባ እምኒ ክቀትልዎ ደለዩ። የሱስ ስለምንታይ ክቀትልዎ ከምዝደለዩ ምስሓተቶም፡ ኣብ ፍቅዲ 33 ከምዚ ይብል፥ "ኣይሁድ ከኣ፡ ስለቲ ምጽራፍካን ሰብ ክነስኻ ነፍስኻ ኣምላኽ ስለ ምግባርካን .... ኢሎም መለሱሉ።" የሱስ ብርግጽ ኣምላኽ ኢዩ። በዚ ኣይበደለን። ሓደ ነገር ግን ንመሃር፡ ማለት፡ ነፍስኻ ኣምላኽ ክትገብር ምድላይ ንኣምላኽ ምጽራፍ ማለት እዩ። እታ ንእሽቶ ቀርኒ እዚ ባህርያት ነበራ።

ለ) ኣብ ማር 2 ሓደ መጻጕዕ ማለት ለማስ ሰብ፡ የዕሩኽቱ ናብ የሱስ ሒዞሞ ከምዝመጹን የሱስ ድማ ከምዝፈወሶን ንመሃር። ቅድሚ ምፍዋሱ የሱስ ከምዚ በሎ፡ ማር 2፡5 "...ወደየ፡ ሓጢኣትካ ተሓዲጉልካ፡..." ቀጺሉ ኣብ ፍቅድታት 6,7 ከምዚ ይብል፥ "ሓያሎ ኻብ ጸሓፍቲ ኣብኡ ተቐሚጦም ነበሩ፡ ብልቦም ድማ፡ ስለምንታይ እዚ ኸምዚ ዝበለ ጸርፊ ይዛረብ ኣሎ፧ ብዘይ ሓደ ኣምላኽከ መን እዩ ሓጢኣት ኪሓድግ ዚኽእል፧ ኢሎም ሓሰቡ።" ብርግጽ የሱስ ሓጢኣት ክሓድግ ምሉእ ስልጣን ኣለዎ፡ ምኽንያቱ ንሱ ኣምላኽ እዩ። ኣይሁድ ግና ነዚ ክቅበልዎ ኣይደለዩን። ግናኸ ከምቲ ዝበልዎ ሓጢኣት ክትሓድግ ስልጣን ከምዘሎካ ክትዛረብ ከሎኻ ንኣምላኽ ምጽራፍ ማለት እዩ። ኣብ ምድሪ ብዘይ ክርስቶስ ሓጢኣት ክሓድግ ዝኽእል ካልእ ከምዘየለ ቃል ኣምላኽ ይነግር እዩ።

ስለዚ ነፍስኻ 1) ከም ኣምላኽ ክትገብር ምፍታንን 2) ሓጢኣት ክትሓድግ ስልጣን ኣሎኒ ምባልን ንኣምላኽ ምጽራፍ ማለት እዩ። የሱስ በዚ ፍጹም ኣይበደለን። ንሱ ኣምላኽ እዩ። ሓጢኣት ክሓድግ ከኣ ስልጣን ኣለዎ።

4. ዳንኤል 7፡25፡ እታ “ንእሽቶ ቀርኒ” ንሕጊ ኣምላኽ ከም ተጥቅዕ ይምህረና። ኣብ ኢሳ 8፡16 ድማ "...ሕጊ ሕተም..." ይብል። በዚ መገዲ እዚ ማሕተም ኣምላኽ ኣብ ሕጉ ከም ዘሎ ንርዳእ። እታ ንእሽቶ ቀርኒ እምበኣር ንማሕተም ኣምላኽ ተጥቅዕ ማለት እዩ። ራእይ 13፡16,18; ራእ 14፡9,11 ድማ እቲ “ኣራዊት” ናቱ ማሕተም ከም ዘለዎ ይነግረና። ንማሕተም ኣምላኽን ማሕተም እቲ ኣራዊትን ኣብቲ ዝቅጽል መጽናዕትና ክንመሃሮ ኢና።

5. ኣብ ዳን 7፡25-27, ራእ 13, ራእይ 14፡9-13 ምስ ህዝቢ ኣምላኽ ኩናት ምስ ገበረት ፈጺማ ብሓይሊ ኣምላኽ ኣብ ቀላይ ሓዊ ከምትጠፍእ ንመሃር።

ሕጂ እምበኣር ነዚ ኹሉ ባህርያት ዝሓዘት ስርዓት መን እያ፧ ስርዓት ጳጳስ (ናይ ቫቲካን)፡ ማለት ሮማዊት ካቶሊክ ቤተክርስትያን፡ ድሕሪ 476 ድ.ል.ክ ኣብ ስልጣን ምስ መጸት ንስለስተ መንግስታት ሄሩሊ፡ ቫንዳልስ፡ ኦስትሮጎትስ ኣጽነተቶም። ኦስትሮጎትስ ካብቶም ሰለስተ ኣብ መወዳእታ ማለት 538 ድ.ል.ክ ጸነቱ። ስለዚ ጳጳስ ካቶሊክ፡ ኣብ 538 ድ.ል.ክ ምሉእ ብምሉእ ኣብ ስልጣን መጸ። ካቶሊክ፡ ክልቲኡ፡ ሃይማኖታውን ፖለቲካውን ስርዓት ሒዛ ትርከብ። ከምቲ ቃል ኣምላኽ ዝብሎ ሮማዊት ካቶሊክ ኣብ መንጎ እተን 10 መንግስታት ኤውሮጳ መጸት። ካብ 538 - 1798 ድ.ል.ክ፡ ልክዕ ከምቲ ቃል ኣምላኽ ዝብሎ ማለት ን1260 ዓመታት ንቅዱሳን ህዝቢ ኣምላኽ ኣጥቀዐት። ንመጽሓፍ-ቅዱስ ውን ኣቃጸለት። እዚ ድማ ኣብ ታሪኽ ናይ ጸልማት ዘመን (dark ages) ተባሂሉ ይፍለጥ። ኣብ 1798 ድ.ል.ክ ከምቲ ቃል ኣምላኽ ዝነግረና ዓመታ ምስ ኣእከለት ብናይ ፈረንሳ ጀነራል በርትየር (Berthier ) እቲ ጳጳስ ተሳዕረ። ከም ምሩኽ ኮይኑውን ኣብ ፈረንሳ ተወስደ እሞ ኣብኡ ሞተ። እዚ ነቲ ኣብ ራእይ 13፡3 ዘሎ ቁስሊ ሞቱ የመልክት። ግን ኣብ መወዳእታ ዘመን እታ ቁስሊ ሞቱ ከምትሓዊ እሞ መሊሱ ምስ ሕዝቢ ኣምላኽ ናይ መወዳእታ ኩናት ከምዝገብር ቃል ኣምላኽ ይነግረና። ብዘላ ዓለምውን ደድሕሪኡ ከምትስዕብን ከምተምልኾን ኣብ ራእ 13 ንመሃር። ናቱ ማሕተምን ምስልን ከምዘለዎውን ኣብ ራእ 13 ንርኢ ኢና። ብዛዕባ'ዚ ኣብ ዝቅጽል ትምህርትና ክንመሃሮ ኢና። ሮማዊት ካቶሊክ ቤተክርስትያን እዚ ጥራይ ዘይኮነስ ንኣምላኽ ውን ጸርፊ ትጻረፍ ዘላ እያ። ኣብ ናታ ጽሑፋት ብዙሕ ኣሎ፡ ግን ሕጂ ክልተ ነገራት ጥራይ ክጠቅስ እየ። 1. "እቲ ጳጳስ ወኪል ናይ ክርስቶስ ጥራይ ኣይኮነን። ኣብ ትሕቲ ናይ ስጋ መጋረጃ ዝተሓብኤ፡ ንሱ ባዕሉ ክርስቶስ እዩ።" ኢሎም ይዛረቡ። እዚ ካብ The Catholic National, July 1895 ተወስደ። 2. "እቲ ጳጳስ ሓጢኣትካ ክሕደገልካ ጥራይ'ዶ እዩ ዝጽሊ፧ ኣይፋሉን፡ ኣብ ክንዲ ናይ ኣማላኽ መሳርሕን ኣገልጋልን ኮይኑ ሓጢኣት ዝሓድግ እዩ።" ይብሉ። ካብ Reverend William, Cogan, A Catechism for Adults, Chicago, IL, Catechetical Teaching Aids Foundation, 1975 p. 78 ተወስደ። በዚ ጸርፊ ጳጳስ ንኣምላኽን ርኽሰት ዝመልኦ ስርዓት ካቶሊክን ንርኢ ኣሎና። ከምኡውን ንግብረ-ሶዶም ኣብ ሃይማኖት ክቅበል እዚ ሕጂ ዘሎ ጳጳስ ፍራንሲስ ከምዘተባብዕ ንፈልጥ ኢና። እዚ ክብል ከሎኹ ንኣምላኽ ዝፈርሁ ካቶሊካውያን የለዉን ማለት ኣይኮነን። ካብቶም ክርስትያናት ኢና ንብል ዝሓሹውን ክህልዉ ከምዝኽእሉ ኣይንዘንግዕ! ግናኸ ስርዓት ካቶሊክን እተን ኩለን ሰዓብታን ኣብ መጽሓፍ-ቅዱስ ብባቢሎን ተመሲለን ንረኽበን። ብዛዕባዝን ብዛዕባ እቲ ንሕጊ ኣምላኽ ክትልውጥ ምሕላናን ኣብ ናታ ጽሑፋት ዝበለቶን ብቃል ኣምላኽ መሰረት ኣብ ዝቅጽል መጽናዕትና ክንመሃር ኢና። ከምኡውን ናይ ኣምላኽ መልእኽቲ ነቶም ኣብ ባቢሎን ዘለዉ እንታይ ከምዝኾነን ስፍሕ ብዝበለ ክንርኢ ኢና። ምስ'ዚ ድማ ማሕተም እቲ ህያው ኣምላኽን ማሕተም እቲ ኣራዊትን ከነጽንዕ ኢና።

ኣብ ቀጻሊ ኣምላኽ ብሰላም የራኽበና። ኣምላኽ ይባርኽኩም።

ንቀዳማይ ክፋልን ነቲ ተኸታተልቲ ክፋላት መጽናዕቲ ትንቢት ዳንኤልን ራእይ ዮሃንስን ብትራክት መልክዕ እንተዘይረኸብኩሞ፡ ናብ ኢንተርነት ብምኻድ በዚ ኣብ ታሕቲ ዘሎ ኣድራሻ ብጽሑፍ ወይ ብቪድዮ መልክዕ ክትከታተልዎን ክትመሃርዎን ይከኣል እዩ። ከምኡ'ውን ንዝዓመቆ መጽናዕቲ መጽሓፍ ቅዱስ ወይ ዝኾነ ሕቶ እንተለኩም በዚ ዝስዕብ ኣድራሻ ጽሓፉልና። ኣምላኽ ይባርኽኩም።

ኢመይል፡ [www.hope1844ministry.com](http://www.hope1844ministry.com/)
 hope1844ministry@gmail.com

 www.NaturalRemedyDr.com

ቴለፎን፡ (530)353-5983

ምስ ሮማዊት ካቶሊክ ቤተ ክርስትያን ዝተገብረ ቓለ መሕትት።

* ሕቶ፡ ሰንበት ኣየነይቲ መዓልቲ እያ፧
* መልሲ፡ መዓልቲ ሰንበት ቀዳም እያ።
* ሕቶ፡ ንምንታይ ኣብ ክንዲ ቀዳም ንእሁድ ነኽብራ፧
* መልሲ፡ ኣብ ክንዲ ንቀዳም ሳብዓይቲ መዓልቲ ሰሙን: ንእሁድ ኢና ነኽብራ። ምኽንያቱ ቤተክርስትያን ካቶሊክ ነቲ ቅዱስነት ናይ ቀዳም ናብ እሁድ ስለ ዘመሓላለፈቶ። ካብ Peter Geierman, The Convertis Catechism of Catholic Doctrine (1946 ed.) P 50. ተወስደ።
* 

ራእይ 13፡3,8 ኣብ ራእ 13፡3,8 ውን ብዘላ ዓለም ተገሪማ ደድሕሪኡ ከምትስዕብን እቶም ኣብ መጽሓፍ ህይወት ስሞም ዘይተረኽበ ከም ዘምልኽዎን ይነግር።